E Ortschronik muss her, un zwar ganz schnell. Do driwer war sich de Gemääneroot vun dem klänne Derfel am Bääwaldrand änich. Dann schließlich wollt mer sich jo nit blamiere vor all dänne annre Ortschafte in de Nochberschaft, wu all zu ehrm Dorfjubiläum so e Chronik hän schreiwe losse. Sogar de Vertreter vun de Opposition, wu doch sunscht immer aus lauter Gradselääd was zu meckre  hot, war desmol eiverstanne mit dem Vorschlaach. Also: E Chronik muss her. Des war jetzt bschlosse. Blos, wer soll se schreiwe? Awer ach uf die Frooch hot mer schnell e Antwort gfunne. So was kann blos en ganz Gscheider mache, so änner wie unsern Schullehrer, de Schneider Hannes, määnt der Borjemääschder. Die annere Männer vum Gemääneroot hän dezu genickt un der vun de Opposition sacht noch: Hajoo, des isch genau de Richtiche fer die Ärwet. Un Zeit dezu hot er jo ach, noochdem en grad neilich de  Schulrat feierlich in de Ruhstand verabschied hot.  De Hannes war Feier un Flamm wie er gheert hot, dass er die Chronik schreiwe sell. Er hot ach gleich agfange dalte Leit auszufrooche, in noch äldere Biecher zu wiehle un Akte un Urkunde iwers klänne Derfel zu suuche. Awer dodebei hot er sich arch schwer gedu. Dann viel hot er nit gfunne un des, wu em die Leit verzehlt hän, des hot er alles schun selwer gewisst. Desweche hot er ach en Ufruf ins Dorfblättel setze losse, wu drin gstanne isch, dass  jeder dehääm mol in seim Krempel suche sell. Dann s kinnt jo sei, dass mer dodebei noch Sache finne dut, wu mer fer die Chronik brauche kinnt. Na ja, s isch jo schun was zamme kumme debei. Awer fer e richdiche Chronik braucht mer halt doch e bissel mäh.  An me schäne Owend hot dann de Poscht-Michel beim Schneider Hannes an de Deer geklopft, weil er däm ebbes wichdiches zu sache ghat hot. De Poscht-Michel, des war de Wirt vun de Alte Poscht, de äldschd un heitzudach ach de äänzichschd Wirtschaft im  Derfel. Hannes, sacht de Michel, Hannes, mer isch do geschder was eigfalle. Ebbes wu ubedingt in deinre Chronik stehe misst. Jo, was dann? Numme raus mit de Schbrooch, hot de Chronik-Schreiwer do druf als Antwort gäwe. Un de Michel dann: Wäschd eichentlich, dass de Herr Geheimrat vun Goethe, wie er noch en junger Mann war, in de alte Poscht mol iwernacht ghatte hot? Des hot mer mei Großmutter verzehlt. Un die hot des vun ehrm Vadder ghat. Un der hot die Gschicht vun seinre Urgroßmudder gheert, die  wu sellemols als junges Mädel dem Dichter e Glass Millich une Stick Quetschekuche an de Disch hot bringe misse.  Michel, des isch jo wirklich e schäänie Gschicht, määnt do druf de alde Lehrer. Awer kannschd des ach beweise? Dann uf Lieche mecht ich nit neifalle. Du wääscht jo: ich sell e Chronik schreiwe unk ä Märchebuch. Beweise hot de Michel die Gschicht nadierlich nit gekinnt. Awer weil se em Schneider Hannes halt doch gar zu gut gfalle ghat hot, isch er dere Sach noochgange. Sein Enkel  hot sogar im Internet fer en suche misse. Awer gfunne hän se nirchends was. Nä, rein gar nix.  Doch de Michel hot kä Ruh gäwe un hot alle Gebott wisse welle, ob nit doch irchendwu was vun dere Iwernachtung zu lese wär. Am Enni sch dem alde Lehrer die Froocherei so uf de Wecker gange, dass em de Geduldsfade gerisse isch. Desweche hot er sich de Michel vorgeknepft un sacht zu em: Du, jetzt kann ich ders beweise, dass - - -. Was, dass de Johann Wolfgang vun Goethe wirklich in de alt Poscht iwernacht  hot? Nä, des nit. Ich bin mer jetzt awer ganz sicher, dass er niemols in unserm Derfel gewest isch un dass er desweche ach nit in eire Wirtschaft hot iwernachte kinne. De Michel hot dLeffel ghänkt, so hot en die Auskunft gedroffe ghat. Awer wieso de Hannes uf ämol so sicher war, des hot er doch wisse welle. Wäschd, Michel, dut er den uffkläre, die Sach isch so: De Goethe, des war jo nit blos en große Dichter. Des war en noch viel greeßerer Weiwerheld. Un iweraal wu der hikumme isch, in jedre Stadt,  in jedem Dorf, do hot er ach e Dächdelmächdel ghat. Des kann mer alles in alde Biecher noochle. Awer in kämme vun dänne Biecher steht was devu drin, dass er ach mit me Mädel aus unserm Derfel was ghat hot. Un du sachscht jo immer selwer, dass unser Mädle so schä sin, dass mer sich gar kä schänre vorstelle kinnt. Un so schä wie die heit sin, so schä waren bschdimmt ach schun denne ehr Urgroßmidder. Dann vun nix kummt nix, ach kä liewes Gsichtel unk ä Puschdur zum Äächerausgucke. Wann awer de Goethe  wirklich bei uns im Dorf gewest wär un hät all die hibsche Mädle links lieche gelosst, do misst er jo en Simpel gewest sei. Awer des war er ganz bestimmt nit. Also isch bewiese, dass er niemols do war.  Wie des de Michel gheert hot, do war er erschtmol baff. Un dann hot mer richdich gemerkt, wies in seim Hirnkaschde rumore dut. Awer er hot nix gfunne, wu er geche em Hannes sein Beweis hät vorbringe kinne. Un drum hot er ach blos gemäänt: Schad, es wär halt doch so schä gewest.  Doch ganz ferdich  war er mit dere Sach noch nit. Dann nooch e paar Minute hot mer de Michel ganz dief seifze gheert: A do werd jetzt jo gar nix mit dem Saumache à la Johann Wolfgang, em Filetstick Goethe un em Geheimrats-Bier. Un grad dodemit häb ich doch beim Dorfjubiläum en ganz großer Rewach mache welle. Awer trotzdem: Nix fer Ugut, Hannes, ach wann dmer mein schänschde Drääm genumme hoscht.